Waterpolo: Marsaskala jiksbu l-ewwel rebħa tal-istaġun Marsaskala ….. 14 Otters …………….. 6 (4-1 , 3-1 , 3-2 , 4-2) Mingħajr wisq diffikultá Marsaskala għelbu l-isfida tal-Għawdxin Otters bl-iskor ta' 14-6, biex b'hekk wara tant stennija kisbu l-ewwel rebħa tal-istaġun. Għalihom irreġistraw doppjetta personali kull wieħed il-veteran Paul Privitera, Max Aquilina, Liam Grixti, Malcolm Manara u Matthew Chircop. Min-naħa l-oħra l-aqwa skorer għal Otters kien Daniel Tully li wkoll skorja żewġ goals. L-Iskalin għamlu l-intenzjonijiet tagħhom ċari mal-ftuħ tal-partita u rebħu l-ewwel sessjoni bl-iskor ta' 4-1 bil-goals jaslu minn Liam Grixti, Malcolm Manara, Paul Privitera u Liam Grixti. L-uniku goal ta' Otters wasal minn minn Marc Lanzon li bih kiseb id-draw momentarju. Marsaskala rebħu t-tieni sessjoni din id-darba b'differenza ta' żewġ goals, jiġifieri, bl-iskor ta' 3-1 bl-awturi jkunu Reinhard Attard, Paul Privitera u Jean Claude Cutajar. Min-naħa l-oħra Russel Caruana skorja l-uniku għall-Għawdxin. It-tielet sessjoni kienet l-aktar waħda bilanċjata iżda xorta waħda kienu l-Iskalin li ħarġu rebbieħa din id-darba bl-iskor ta' 3-2. Hawnhekk, il-protagonisti kienu Kyle Navarro, Max Aquilina minn man-up wara li tkeċċa Daniel Tully u Malcolm Manara ukoll minn sitwazzjoni ta' player iktar wara li tkeċċa Edward Meli. Daniel Tully, wara li tkeċċa Jean Claude Cutajar, u Luke Gialanze skorjaw iż-żewġ goals għal Otters. It-team min-nofs in-nhar ta' Malta, immexxi mill-coach Arpad Babay, rebaħ ukoll l-aħħar sessjoni bil-punteġġ ta' 4-2, bl-iskorers ikunu Matthew Chircop (2), Max Aquilina u Luke Grech Carr. Għal Otters wieġbu Matthew Caruana u Daniel Tully mill-vantaġġ numeriku wara li tkeċċa Luke Grech Carr.